CELEX: C2005/229/08
Language: da
Date: 2005-09-17 00:00:00
Title: Sag C-206/05: Sag anlagt den 11. maj 2005 mod Kongeriget Sverige af Kommissionen for De Europæiske Fællesskaber

17.9.2005   
            
            
               DA
            
            
               Den Europæiske Unions Tidende
            
            
               C 229/4
            
         Sag anlagt den 11. maj 2005 mod Kongeriget Sverige af Kommissionen for De Europæiske Fællesskaber
   (Sag C-206/05)
   (2005/C 229/08)
   Processprog: svensk
   Ved De Europæiske Fællesskabers Domstol er der den 11. maj 2005 anlagt sag mod Kongeriget Sverige af Kommissionen for De Europæiske Fællesskaber ved Friedrich Erlbacher og Knut Simonsson, som befuldmægtigede, og med valgt adresse i Luxembourg.
   Kommissionen for De Europæiske Fællesskaber har nedlagt følgende påstande:
   
               1.
            
            
               Principalt: det fastslås, at Kongeriget Sverige har undladt at opfylde de forpligtelser, der påhviler det i medfør af artikel 3 i Rådets direktiv 90/427/EØF af 26. juni 1990 om zootekniske og genealogiske betingelser for samhandelen inden for Fællesskabet med enhovede dyr ved i sin nationale retsorden at opretholde et krav om, at en hingst skal være undergivet en bedømmelse af avlsdyrs genetiske værdi i Sverige for at den kan anvendes til offentlig bedækning,
               Subsidiært: Kongeriget Sverige har tilsidesat de forpligtelser, der påhviler det i medfør af artikel 28 EF ved i sin nationale retsorden at opretholde et krav om, at en hingst skal være undergivet en bedømmelse af avlsdyrs genetiske værdi i Sverige for at den kan anvendes til offentlig bedækning.
            
         
               2.
            
            
               Kongeriget Sverige tilpligtes at betale sagens omkostninger.
            
         Søgsmålsgrunde og væsentligste argumenter:
   Kommissionen har gjort gældende, at Kongeriget Sverige ved i sin nationale retsorden at opstille et krav om, at en hingst skal være undergivet en bedømmelse af avlsdyrs genetiske værdi i Sverige for at den kan anvendes til offentlig bedækning, medfører en begrænsning af handlen med enhovede dyr inden for Fællesskabet.
   Den omstændighed, at der i direktiv 90/427/EØF eller i en beslutning truffet i medfør af direktivet ikke er fastsat metoder for bedømmelse af avlsdyrs genetiske værdi indebærer ikke, at en medlemsstat har ret til at fastsætte sådanne betingelser. Det svenske krav om bedømmelse af avlsdyrs genetiske værdi er heller ikke begrundet i hensynet til beskyttelse af dyrs liv og sundhed i henhold til artikel 30 EF. Kommissionen har gjort gældende, at Kongeriget Sveriges krav om bedømmelse af avlsdyrs genetiske værdi synes at være begrundet i ønsket om at forbedre den aktuelle races egenskaber snarere end at beskytte enhovede dyrs liv og sundhed.